મલેશિયાએ ઝાકિર નાઈક પર જાહેરમાં ઉપદેશ આપવા પર પ્રતિબંધ મૂક્યો | નવગુજરાત સમય
20-08-2019 10:00 AM
વિવાદાસ્પદ નિવેદનો બદલ મલેશિયા માટે પણ નાઈક માથાનો દુ:ખાવો બન્યો
મલેશિયાએ ઉશ્કેરણીજનક નિવેદનો આપવા બદલ વિવાદિત પ્રચારક ઝાકિર નાઈક પર સમગ્ર દેશમાં જાહેરમાં ઉપદેશ આપવા પર પ્રતિબંધ મૂક્યો છે. મલેશિયાના વડાપ્રધાન મોહમ્મદ મહાતિર વિવાદિત પ્રચારક અને મની લોન્ડરિંગના કેસમાં વોન્ટેડ ઝાકિર નાઈકનું ભારતને પ્રત્યાર્પણ ના કરવા અડગ હતા પરંતુ હવે આ જ ઉપદેશક તેમના માટે માથાનો દુ:ખાવો બની રહ્યો છે. ઝાકિર નાઈક છેલ્લા ઘણા સમયથી મલેશિયામાં શરણ લઈ રહ્યો છે. ભારત સરકારે મલેશિયાને નાઈકના પ્રત્યાર્પણ કરવાની માંગ કરી હતી.
મલેશિયાની પોલીસે એક નિવેદનમાં જણાવ્યું છે કે રાષ્ટ્રીય સુરક્ષાને ધ્યાનમાં લેતા ઝાકિર નાઈક પર જાહેરમાં ઉપદેશ આપવા પર પ્રતિબંધ લાદવામાં આવ્યો છે. મલેશિયા સરકારે આ મામલે સમગ્ર દેશમાં આદેશ જાહેર કરી દીધો છે. રોયલ મલેશિયા પોલીસના મુખ્ય પીઆર દતુક અસ્માવતી અહમદે સરકારી આદેશની પુષ્ટી કરી હતી.
ઝાકિરને પોલીસ હેડક્વાર્ટર બુકિત અમાનમાં નિવેદન નોંધાવવા માટે ફરી બોલાવવામાં આવ્યો હતો. સીઆઈડી ડાયરેક્ટર હુઝિર મોહમ્મદે જણાવ્યું કે નાઈકને શાંતિ ભંગ કરવા બદલ કલમ 504 અંતર્ગત નિવેદન નોંધાવવુ પડશે.
16 ઓગસ્ટે ઝાકિર નાઈકને નિવેદન નોંધાવવાનું હતું. કોટા બારુમાં તેણે 3 ઓગસ્ટના મલેશિયામાં રેતા હિન્દુઓ અને ચીનના નાગરિકોને લઈને વિવાદાસ્પદ નિવેદન આપ્યું હતું, ત્યારબાદ મંત્રીઓએ કેબિનેટ બેઠકમાં તેને ભારત પરત મોકલવાની માંગ કરી હતી. ચાઈનાના મૂળના નાગરિકો વિશે તેણે ત્યાં સુધી કહ્યું કે આ લોકોએ પોતાના દેશમાં પરત ફરવું જોઈએ કારણ કે તેઓ જૂના મહેમાન છે. હિન્દુઓ મામલે નાઈકે જણાવ્યું હતું કે ભારતમાં જેટલા અધિકારો મુસ્લિમોને નથી મળ્યા તેનાથી 100 ગણા વધુ મલેશિયામાં હિન્દુઓને મળેલા છે.